Johaug vil gjenoppleve jentedrømmen
Av NICOLAI OLSEN - Å gå alene i det folkelivet på stadion i Holmenkollen er noe jeg aldri kommer til å glemme. Jeg er fortsatt ung, men det er det største jeg noen gang kan oppleve, sier Therese Johaug til VG Nett. Etter å ha blitt blitset på pressekonferansen på Holmenkollen får VG Nett noen sekunder sammen med Johaug. Vi viser henne bildet da hun hadde tatt imot flagget og får applausen fra publikum i det hun skal gå over mål. Hun smiler bredt når hun holder bildet mellom hendene. - Det været og det publikumet. Jeg følte meg som en rockestjerne da jeg gikk der. Åååå, det var helt rått, forteller hun og tar en liten kikk bort på oppløpet der hun skal kjempe om en ny tremilsseier til søndag. Da skal hun gå sin første tremil i Holmenkollen siden VM. Etter halvgått løp stakk hun fra både Marit Bjørgen og Justyna Kowalzcyk. Hun økte ledelsen etter hvert som løpet gikk og kom alene inn på stadion. Tidligere hadde hun ni pallplasser, men aldri stått øverst i et individuelt renn. Til øredøvende jubel og med det norske flagget i hånda, sikret hun sin første individuelle gullmedalje. - Det er noe man drømmer om som en liten jente, og det var fantastisk å få drømmen oppfylt. Det har jeg selvfølgelig lyst til å gjøre igjen, sier jenta fra Dalbygda i Hedmark.- Jeg håper folk stiller opp på samme måte som i fjor. Man får ikke inntrykk av hvor mye det betyr å gå blant så mange folk på hjemmebane, men det løfter oss opp bakkene, sier 23-åringen. Men Johaug skal få stor konkurranse av både Bjørgen og Kowalzcyk som kjemper en tett kamp om sammenlagtseieren. - Det blir en veldig tøff kamp. Jeg skal bare kjøre hardt fra start, så får vi se hvor langt det holder. Jeg føler meg i veldig god form og jeg har veldig lyst på en ny triumf i Kollen, sier hun. Sendestart på NRK til søndag er 10.45.
Therese Johaug (23) vil gjenta bedriften da hun vant tremila i Kollen-VM for ett år siden.